'લાગણી' એ સાહિત્ય, ધર્મશાસ્ત્ર અને સમાજશાસ્ત્રનો કેન્દ્રિય વિષય રહ્યો છે. ભાવ એ કવિતાના પ્રાણ છે. એની અભિવ્યક્તિથી જ ઉત્તમ કવિતા રચાય છે. લાગણીથી જ માનવી 'માનવ' બનવાની આધ્યાત્મિક ઉત્ક્રાંતિ પ્રાપ્ત કરે છે. થોડા સમય પૂર્વે શરીર વિજ્ઞાાનીઓ માટે લાગણી એ મસ્તિષ્કના રસાયણોથી ઉદ્ભવતી સંવેદના માત્ર હતી. પરંતુ તાજેતરમાં 'સાઈકોન્યૂરો ઈમ્યૂનોલોજી' ક્ષેત્રે થયેલા અદ્ભુત સંશોધનોએ માનવીના સ્વાસ્થ્ય સાથે એનો અતૂટ સંબંધ જોડી આપ્યો છે.